Opinjoni tal-Kumitat Ekonomiku u Soċjali Ewropew dwar il-

“Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni — Il-ġejjieni tal-ikel u tal-biedja”

(COM(2017) 713 final)

(2018/C 283/10)

Relatur: Jarmila DUBRAVSKÁ Korelatur: John BRYAN

Konsultazzjoni Kummissjoni Ewropea, 18.1.2018 Bażi legali Artikolu 304 tat-Trattat dwar il-Funzjonament tal-Unjoni Ewropea Deċiżjoni tal-Bureau 5.12.2017 Sezzjoni kompetenti Sezzjoni Speċjalizzata għall-Agrikoltura, l-Iżvilupp Rurali u l-Ambjent Adottata fis-sezzjoni 3.5.2018 Adottata fil-plenarja 23.5.2018 Sessjoni plenarja Nru 535 Riżultat tal-votazzjoni (favur/kontra/astensjonijiet) 195/7/18

1. Konklużjonijiet u rakkomandazzjonijiet

1.1. Il-KESE jilqa’ bi pjaċir il-Komunikazzjoni tal-Kummissjoni dwar il-Ġejjieni tal-Ikel u tal-Biedja u jemmen li Politika Agrikola Komuni (PAK) iffinanzjata sew u b’saħħitha hija essenzjali għal agrikoltura vijabbli u sostenibbli fl-UE.

1.2. Il-PAK futura għandha tilħaq l-objettivi oriġinali stabbiliti fit-Trattat ta’ Ruma kif ukoll objettivi ġodda marbutin mal-ambjent, it-tibdil fil-klima u l-bijodiversità, filwaqt li fl-istess ħin tiżgura li jinżamm il-mudell Ewropew tal-agrikoltura u din tal-aħħar tibqa’ kompetittiva u vijabbli, biex jintlaħqu l-ħtiġijiet taċ-ċittadini Ewropej. Il-PAK il-ġdida għandha wkoll tadotta u twettaq il-miri stabbiliti fl-Għanijiet ta’ Żvilupp Sostenibbli tan-NU (SDGs) u fil-COP21.

1.3. Il-KESE jilqa’ bi pjaċir l-orjentazzjoni tar-riformi u tal-proposti l-ġodda dwar is-sussidjarjetà u l-mudell il-ġdid ta’ implimentazzjoni, u jenfasizza l-ħtieġa li jiġi żgurat li jiġu implimentati b’mod li jipproteġi l-politika komuni u s-suq uniku u li jkunu konformi mal-impenji dwar is-semplifikazzjoni. Madankollu, il-KESE jemmen li l-Komunikazzjoni jmissha kienet aktar speċifika. Il-KESE kellu t-tama li l-Kummissjoni kienet se tqis il-fehmiet espressi mis-soċjetà ċivili indikati f’din l-Opinjoni fil-proposti leġislattivi previsti. L-iskdadenza għall-Opinjoni tal-KESE u l-proposti leġislattivi tal-Kummissjoni kienet qasira wisq.

1.4. Il-KESE jappoġġja l-mudell tal-PAK b’żewġ pilastri, fejn l-ewwel pilastru jipprovdi pagamenti diretti li għandhom jingħataw orjentazzjoni ġdida u għandhom jiżguraw dħul ġust għall-bdiewa u inċentiv biex jitwasslu l-beni pubbliċi, kif ukoll appoġġ għas-suq, u t-tieni pilastru jipprovdi appoġġ għaż-żoni rurali u kontra d-depopolazzjoni f’konformità mad-Dikjarazzjoni ta’ Cork 2.0. Il-KESE jopponi l-kofinanzjament tal-ewwel pilastru. Jappella favur livell raġonevoli ta’ kofinanzjament tat-tieni pilastru għall-Istati Membri kollha. Il-KESE m’għandux dubju li l-pagamenti diretti għandhom jingħataw biss lil bdiewa attivi, abbażi ta’ kriterji oġġettivi marbutin mal-produzzjoni agrikola u l-provvista tal-beni pubbliċi.

1.5. Il-KESE jappoġġja PAK b’saħħitha u ffinanzjata tajjeb flimkien ma’ żieda fil-baġit tal-UE għal tal-inqas 1,3 % tal-ING (Introjtu Nazzjonali Gross) skont it-tkabbir fl-ekonomija tal-UE. Għandu jiġi pprovdut finanzjament adatt tal-PAK sabiex jindirizza d-dħul baxx tal-bdiewa u tal-ħaddiema fl-agrikoltura, l-inflazzjoni u kwalunkwe tnaqqis minħabba l-Brexit, kif ukoll ir-rekwiżiti addizzjonali ambjentali u tat-tibdil fil-klima, kif ukoll biex tiġi indirizzata l-ħtieġa għal armonizzazzjoni tal-pagamenti diretti fost l-Istati Membri b’kunsiderazzjoni tad-differenzi fil-kundizzjonijiet.

1.6. Il-KESE jemmen li l-PAK għandha tappoġġja liż-żgħar u ‘l-kbar, liż-żgħażagħ u ‘l-anzjani, lil dawk ġodda u lil dawk stabbiliti, lill-bdiewa li jaħdmu għal rashom u l-impjegati tagħhom, lin-nisa kif ukoll ‘l-irġiel, b’tali mod li l-ħajja fil-kampanja tkun vijabbli għall-bdiewa attivi involuti fil-produzzjoni agrikola, u b’hekk jiġu pprovduti beni pubbliċi, jitħares l-ambjent u jingħata kontribut għall-impjieg.

1.7. Filwaqt li jilqa’ bi pjaċir il-proposti dwar is-sussidjarjetà u l-għoti ta’ responsabbiltà akbar lill-Istati Membri, il-KESE m’għandux dubju li għandha tinżamm PAK b’saħħitha, mingħajr ebda rinazzjonalizzazzjoni li tipperikola s-suq uniku. Is-sussidjarjetà għandha tapplika biss għall-pjani tal-Istati Membri dwar l-implimentazzjoni tal-objettivi tal-PAK, filwaqt li l-Istati Membri jingħataw il-flessibbiltà biex jadottaw dawk l-opzjonijiet ta’ pagament taħt l-ewwel u t-tieni pilastru li jkunu l-aktar adatti għat-tipi ta’ biedja, strutturi u kundizzjonijiet fil-pajjiżi speċifiċi, filwaqt li jiġu kkunsidrati l-kundizzjonijiet naturali u l-ambjent tagħhom.

1.8. Il-mudell il-ġdid ta’ implimentazzjoni propost rigward l-objettivi tal-ambjent u t-tibdil fil-klima għandu jkun applikat b’mod predominanti fil-livell tal-Istati Membri. F’konformità mal-impenn dwar is-semplifikazzjoni, għandu jkun sempliċi u faċli biex jinftiehem mill-bdiewa, mingħajr ma jiġu imposti spejjeż addizzjonali. Il-pjani strateġiċi nazzjonali għandhom jiġu ttrasformati fil-livell tal-azjendi agrikoli fi pjani sempliċi b’indikaturi sempliċi li jistgħu jitkejlu u li jintfiehmu faċilment.

1.9. Is-semplifikazzjoni ilha għal żmien twil karatteristika ewlenija fil-komunikazzjoni dwar il-PAK, u l-impenn biex issir realtà għandu jiġi rispettat f’din ir-riforma. Il-KESE jemmen li din ir-riforma hija opportunità reali għas-semplifikazzjoni u ppropona lista ta’ kwistjonijiet speċifiċi ħafna għall-implimentazzjoni. Il-kundizzjonalità għandha tiġi kkonsolidata bl-użu tal-avvanzi teknoloġiċi; il-forma u r-rati ta’ spezzjoni għandhom jiġu ottimizzati u jsir rieżami tagħhom, u t-tolleranzi, jekk ikun jaqbel, jiżdiedu sabiex tiġi evitata eżattezza artifiċjali; il-bdiewa għandu jkollhom l-opportunità li jirrettifikaw kwalunkwe nuqqas ta’ konformità permezz ta’ proċess ta’ għeluq (close-out process) qabel l-applikazzjoni ta’ penali, u l-pagament għandu jsir fil-ħin. Il-prinċipju tal-annwalità għandu jkun applikat hawnhekk sabiex tiġi evitata l-ħtieġa għal verifiki u penalitajiet retroattivi.

1.10. Il-KESE jappoġġja ħafna l-miżuri mtejba għall-bdiewa żgħażagħ u ppropona sitt miżuri speċifiċi inkluża definizzjoni ċara ta’ bdiewa żgħażagħ biex tiġi indirizzata l-kwistjoni kritika tat-tiġdid ġenerazzjonali fl-agrikoltura.

1.11. Minn perspettiva ambjentali pożittiva u sabiex tiżdied is-superfiċje ta’ bwar madwar l-UE, il-KESE jirrakkomanda appoġġ dirett aktar b’saħħtu għal bwar permanenti, b’livell ogħla ta’ pagamenti.

1.12. Il-PAK ta’ wara l-2020 għandha ssaħħaħ il-pożizzjoni tal-bdiewa fil-katina tal-provvista sabiex ikunu jistgħu jiksbu dħul ġust u ma jkunux l-iżjed ħolqa dgħajfa fil-katina ( 1 ) . Il-PAK għandha tipproteġi l-funzjonament tas-suq uniku, b’tikkettar obbligatorju dwar l-oriġini tal-prodotti agrikoli li ma jkunx ta’ tfixkil għall-moviment liberu tal-beni fl-UE.

1.13. Il-KESE jemmen li l-PAK għandha tkun komplementari għal politika komprensiva dwar l-ikel ( 2 )

1.14. L-UE teħtieġ konsum sostenibbli tal-ikel li jirrispetta r-rekwiżit għal emissjonijiet baxxi ta’ karbonju ( 3 ) u standards ambjentali u tat-tibdil fil-klima għolja, f’konformità mal-ekonomija ċirkolari u l-biedja ekoloġika.

1.15. L-agrikoltura mhijiex biss il-produzzjoni tal-ikel iżda anke l-ġestjoni tal-art agrikola, l-użu tar-riżorsi tal-ilma u l-preservazzjoni ambjentali. Il-KESE għalhekk jistieden lill-Kummissjoni tipproteġi l-art fil-livell tal-UE milli tinħataf u tibda tintuża b’mod irriversibbli għal skopijiet oħrajn – u mid-degradazzjoni, id-deżertifikazzjoni, l-abbandun, it-tniġġis u l-erożjoni ( 4 ) . Għandha tiġi rikonoxxuta wkoll rabta mill-qrib bejn l-agrikoltura u l-forestrija.

1.16. Il-KESE jemmen li għandu jkun hemm strateġija ferm aktar koerenti bejn il-PAK u l-politika tal-kummerċ internazzjonali segwita mill-UE. Filwaqt li jirrikonoxxi li politika kummerċjali hija kruċjali sabiex il-PAK tirnexxi, il-KESE jqis li kwalunkwe ftehim kummerċjali ġdid għandu jisħaq li l-istandards Ewropej dwar il-kwistjonijiet kritiċi tas-sikurezza tal-ikel, l-impatt ambjentali, is-saħħa u l-benessri tal-annimali u tal-pjanti kif ukoll il-kundizzjonijiet tax-xogħol jiġu rrispettati b’mod sħiħ.

2. L-importanza tal-agrikoltura u l-ġejjieni tal-ikel u tal-biedja

2.1. L-agrikoltura sostenibbli u vijabbli hija l-uniku settur li jista’ jissodisfa l-aktar ħtieġa bażika għall-popolazzjoni tal-bniedem mil-lat ta’ produzzjoni tal-ikel, u permezz tal-ġestjoni u l-manutenzjoni tal-art tipprovdi wkoll beni pubbliċi essenzjali li għandhom x’jaqsmu mal-protezzjoni ambjentali tar-riżorsi tal-ilma, il-ħamrija, l-arja u l-bijodiversità tagħna.

2.2. Minbarra li jipprovdu beni pubbliċi, l-agrikoltura, il-forestrija u s-sajd, bi 11-il miljun bidwi, joħolqu 22 miljun impjieg direttament fl-azjendi agrikoli u 22 miljun impjieg ieħor madwar l-Ewropa kollha fl-oqsma usa’ tas-settur tal-ikel bħall-ipproċessar, il-kummerċ u t-trasport u anke x-xjenza, ir-riċerka u l-edukazzjoni. L-agrikoltura tista’ tikkontribwixxi aktar fir-rigward tar-riżultat ekonomiku, it-tkabbir u l-impjiegi fiż-żoni rurali kollha, jekk jinbidlu l-kundizzjonijiet tal-qafas kif meħtieġ.

2.3. Il-biedja u l-agrikoltura għandhom rwol kruċjali x’jaqdu fil-Ġejjieni tal-Ewropa u fl-implimentazzjoni tal-miri stabbiliti kemm fl-SDGs tan-NU kif ukoll fl-impenji taħt il-21 Konferenza tal-Partijiet (COP21). Skont il-Ġejjieni tal-Ikel u tal-Biedja, l-agrikoltura tista’ tagħti benefiċċji kbar lis-soċjetà, permezz ta’ katina tal-ikel imtejba, mil-lat tal-forniment ta’ provvista abbundanti ta’ ikel u materja prima sikuri u affordabbli b’mod sostenibbli li tipproteġi r-riżorsi ambjentali ewlenin tagħna tal-ħamrija, l-ilma, l-arja u l-bijodiversità, kif ukoll trendi dħul ġust għall-bdiewa permezz ta’ prezzijiet vijabbli.

2.4. Il-KESE jemmen li minbarra l-ilħuq tal-objettivi ewlenin stabbiliti fit-Trattat ta’ Ruma li jinvolvu 1) iż-żieda fil-produttività agrikola, 2) l-iżgurar ta’ standard ta’ għajxien ġust għall-bdiewa, 3) l-istabbilizzazzjoni tas-swieq, 4) id-disponibbiltà tal-provvisti, u 5) l-iżgurar ta’ prezzijiet raġonevoli għall-konsumaturi, fil-ġejjieni l-PAK għandha tikseb aktar riżultati pożittivi, b’mod speċjali fir-rigward tal-ambjent, it-tibdil fil-klima u l-bijodiversità, kif ukoll fir-rigward ta’ kwistjonijiet soċjali u l-impjieg f’żoni rurali.

2.5. Il-KESE jirrikonoxxi li l-objettivi tal-PAK tat-Trattati ta’ Ruma żviluppaw maż-żmien u l-objettivi kollha għad ma ntlaħqux għal kollox. Wieħed mill-għanijiet kien u għadu l-ġenerazzjoni ta’ dħul biżżejjed permezz taż-żieda fil-produttività tal-azjendi agrikoli. Illum l-azjendi huma aktar produttivi minn qatt qabel iżda spiss jiġri li d-dħul ma jkunx biżżejjed, u f’ħafna każijiet il-pagamenti diretti ħadu post il-prezzijiet “ġusti u xierqa”, li jistgħu jinkisbu fis-swieq. Bdiewa li huma attivi għandhom bżonn il-pagament uniku tal-azjendi agrikoli minbarra d-dħul mis-swieq.

2.6. Il-KESE jemmen li l-prinċipji ewlenin li ġejjin għandhom jiffurmaw il-bażi għall-objettivi futuri tal-PAK: — Protezzjoni tal-Mudell Ewropew tal-Agrikoltura bir-rwoli multifunzjonali u bl-azjendi agrikoli tal-familja vijabbli tiegħu, l-SMEs, il-kooperattivi u sistemi oħrajn ta’ biedja fuq bażi storika fi ħdan l-UE. Il-PAK għandha tagħmilha possibbli li jkun hemm produzzjoni agrikola sostenibbli fir-reġjuni kollha tal-UE; — Pagamenti diretti qawwija li jappoġġjaw dħul vijabbli għall-bdiewa; — Azzjonijiet ta’ żvilupp rurali b’saħħithom; — Suq uniku li jiffunzjona tajjeb; — Pożizzjoni aktar b’saħħitha għall-produttur primarju fil-katina ta’ valur; — Użu u ġestjoni sostenibbli tar-riżorsi naturali tal-ħamrija, l-ilma, l-arja u l-bijodiversità; — Protezzjoni ambjentali u mitigazzjoni tat-tibdil fil-klima; — Preservazzjoni tan-natura u l-pajsaġġ; — Appoġġ għat-tiġdid ġenerazzjonali u biex jiġu attirati l-bdiewa żgħażagħ; — Promozzjoni tal-impjieg; — Protezzjoni tal-impjiegi u l-inklużjoni soċjali; — Appoġġ għat-tkabbir u tisħiħ tal-kompetittività; — Aċċess taċ-ċittadini għal varjetà wiesgħa ta’ ikel prodott b’mod sostenibbli inklużi prodotti reġjonali, prodotti b’indikazzjoni ġeografika u ikel organiku; — Adozzjoni ta’ politika kummerċjali koerenti f’konformità mal-objettivi tal-PAK; — Indikazzjoni obbligatorja tal-oriġini bħala valur miżjud għall-konsumaturi; — Tingħata prijorità lill-azzjonijiet ta’ taħriġ iffokati fuq it-titjib tal-produzzjoni u l-kwalità tal-ikel; — Jiġu permessi l-flussi ta’ migrazzjoni ċirkolari sabiex iwieġbu għall-ħtiġijiet tal-produzzjoni b’ħaddiema staġjonali minn pajjiżi terzi; — Tissaħħaħ id-diġitalizzazzjoni ta’ żoni rurali, l-attività tal-biedja u l-katina tal-provvista tal-ikel.

2.7. Il-KESE jemmen li l-proposti l-ġodda fil-Komunikazzjoni tal-Kummissjoni rigward is-sussidjarjetà u l-mudell il-ġdid tal-implimentazzjoni huma pożittivi u, jekk jiġu implimentati bil-mod korrett, jista’ jkollhom impatt pożittiv kbir fuq il-PAK fil-livell tal-azjendi agrikoli f’termini ta’ semplifikazzjoni u tnaqqis tal-burokrazija u anke f’termini ta’ miżuri ta’ aġġustament aħjar għall-kundizzjonijiet differenti fl-Istati Membri u biex il-politika ssir aktar iffokata fuq l-ambjent u t-tibdil fil-klima. Il-KESE jemmen ukoll li dan jeħtieġ xi tibdiliet fundamentali fil-PAK, li wħud minnhom jinsabu fil-proposti tal-Kummissjoni. B’implimentazzjoni xierqa, dawn jistgħu jħallu impatt pożittiv fuq l-agrikoltura u l-kisba tal-għanijiet tal-PAK.

2.8. Il-PAK għandha tirrifletti l-għanijiet u l-miri ewlenin stabbiliti fl-SDGs tan-NU u fil-COP21. Dawn jinkludu l-eliminazzjoni tal-faqar li jimplika titjib fid-dħul agrikolu, il-ġlieda kontra l-ġuħ, ħajja b’saħħitha u benessri, edukazzjoni tajba, ilma nadif u sanità, enerġija affordabbli u nadifa, xogħol deċenti u tkabbir ekonomiku, tnaqqis tal-inugwaljanzi, produzzjoni u konsum responsabbli, azzjoni dwar il-klima, u protezzjoni tal-ilma u l-ħajja fuq l-art. Il-KESE jemmen li l-PAK għandha tirrispetta dawn l-għanijiet ewlenin u dan għandu jiġi rifless fil-kundizzjonalità tal-pagamenti diretti, b’mod partikolari fir-rigward ta’ kwistjonijiet dwar l-art u l-istandards ambjentali u tax-xogħol.

2.9. Fid-dawl tal-iskedar tal-progressjoni tal-proposti, il-KESE jipproponi li għandu jkun hemm arranġamenti ta’ tranżizzjoni ċari, sempliċement minħabba l-fatt li l-proċessi politiċi neċessarji u l-implimentazzjoni amministrattiva sussegwenti jistgħu ma jkunux għadhom tlestew qabel tmiem l-2022. Għandu jingħata ħin biżżejjed biex issir tranżizzjoni mill-politika eżistenti għall-politika l-ġdida mingħajr problemi. Il-bdiewa u s-settur agrikolu għandhom bżonn ċarezza, stabbiltà u sigurtà fl-ippjanar; jeħtieġ li l-UE tevita d-diffikultajiet li nqalgħu bl-aħħar rifiorma.

3. Baġit

3.1. Il-pagamenti diretti ser ikollhom jibqgħu jaqdu rwol fil-ħarsien tad-dħul, għaliex il-kundizzjonijiet ta’ bħalissa mhumiex jippermettu lill-bdiewa jiġġeneraw biżżejjed dħul mill-bejgħ tal-prodotti tagħhom. Fl-istess ħin, sabiex jinħoloq suq ta’ “beni pubbliċi” għall-bdiewa, li mhux biss ikun jagħmel tajjeb għall-ispejjeż addizzjonali jew għal telf possibbli tagħhom, iżda jiġġenera wkoll impatt pożittiv għad-dħul – li l-KESE jappoġġja bis-sħiħ – il-politika trid tipprovdi finanzjament suffiċjenti sabiex jintlaħqu dawn il-wegħdiet. Il-KESE jikkritika l-fatt li l-Komunikazzjoni ma tinkludi l-ebda analiżi tal-ħtiġijiet finanzjarji reali ta’ “PAK aktar ġusta u ekoloġika” ġdida ( 5 )

3.2. Il-KESE, għalhekk, jappella għall-ħolqien ta’ baġit b’saħħtu għall-PAK, iżda jqis li dan jinsab f’riskju. Sabiex jiġu ssodisfati d-domandi l-ġodda tal-PAK marbuta mat-twettiq ta’ rekwiżiti addizzjonali marbutin mal-ambjent u t-tibdil fil-klima fil-livell tal-azjenda agrikola, kif ukoll biex tiġi indirizzata l-ħtieġa għal armonizzazzjoni tal-pagamenti diretti fost l-Istati Membri b’kunsiderazzjoni tad-differenzi fil-kundizzjonijiet, biex jissokta l-indirizzar tal-pressjonijiet mid-dħul baxx tal-azjendi agrikoli, u biex jitneħħa d-distakk fid-dħul meta mqabbel ma’ setturi oħrajn fis-soċjetà u biex tiġi indirizzata l-inflazzjoni, il-baġit tal-PAK x’aktarx ikollu jiżdied b’mod sinifikanti.

3.3. Mis-snin tmenin, l-infiq taħt il-PAK naqas minn madwar 70 % tal-baġit tal-UE għal 38 %. Il-baġit tal-PAK ma żdiedx meta n-numru tal-Istati Membri tal-UE żdied sew bi 18 u l-art agrikola tal-UE żdiedet b’mod sinifikanti.

3.4. Il-KESE jieħu nota tal-proposti tal-PE għal żieda fil-baġit tal-UE minn 1,0 % tal-ING (Introjtu Nazzjonali Gross) għal tal-inqas 1,3 %. Għadu mhux ċar liema proporzjon minn dawn il-flus addizzjonali se jiġu allokati għall-agrikoltura, u jekk dan ikunx biżżejjed sabiex jiġi appoġġjat baġit tal-PAK li jkun suffiċjenti u adatt biex jintlaħqu l-miri ambizzjużi u r-rekwiżiti kollha. Kemm is-soċjetà ċivili kif ukoll il-Parlament Ewropew jappoġġjaw baġit b’saħħtu u l-istabbiltà li jġib miegħu. Proposti għal riforma tal-PAK mingħajr baġit tal-PAK suffiċjenti mhux se jirnexxu.

3.5. Kontribuzzjonijiet addizzjonali mill-Istati Membri jridu jagħmlu tajjeb għal kwalunkwe tnaqqis fil-baġit tal-UE u b’mod speċjali fil-baġit tal-PAK bħala riżultat tal-Brexit. Barra minn hekk, il-proposti biex jiffinanzjaw miżuri tal-UE ġodda għandhom jinvolvu finanzjament ġdid.

4. Sussidjarjetà

4.1. Il-KESE jilqa’ bi pjaċir il-proposta li tiġi introdotta aktar sussidjarjetà fil-PAK iżda jenfasizza l-importanza li jinżammu Politika Agrikola Komuni b’saħħitha u Suq Uniku tal-UE b’saħħtu. Is-sussidjarjetà bl-ebda mod ma tista’ titħalla tipperikola lill-PAK jew lis-Suq Uniku. Barra minn hekk, il-membri tal-KESE jenfasizzaw it-tħassib tagħhom li permezz tas-sussidjarjetà ma jista’ jkun hemm l-ebda rinazzjonalizzazzjoni tal-PAK fi kwalunkwe Stat Membru.

4.2. Is-sussidjarjetà għandha tapplika wkoll għall-pjani żviluppati mill-Istati Membri biex jimplimentaw il-prijoritajiet tal-PAK, filwaqt li jinżamm il-mudell ta’ żewġ pilastri tal-PAK. Il-KESE jilqa’ bi pjaċir l-inizjattiva biex tiġi żviluppata l-agrikoltura fir-reġjuni ta’ oriġini tal-migranti. Jeħtieġ li l-istandards tax-xogħol jiġu rrispettati għall-impjegati kollha inklużi l-ħaddiema staġjonali.

4.3. Ir-rwol tal-Kummissjoni fl-approvazzjoni, il-kontroll tal-pjani ta’ implimentazzjoni nazzjonali u – f’każ ta’ nuqqas ta’ konformità l-applikazzjoni ta’ penali adatti – huwa kruċjali biex jiġi żgurat li l-PAK tibqa’ politika komuni.

4.4. L-element ewlieni ta’ sussidjarjetà pożittiva għandu jkun japplika biex l-Istati Membri jkunu jistgħu jfasslu skemi u operazzjonijiet għall-pagamenti tal-ewwel u t-tieni pilastru li jkunu l-aktar adatti għat-tipi. l-istrutturi u l-kundizzjonijiet tal-biedja f’pajjiżi speċifiċi, filwaqt li fl-istess ħin jiżguraw aktar implimentazzjoni rigward it-tibdil fil-klima u l-ambjent.

4.5. Is-sussidjarjetà għandha tipprovdi wkoll il-flessibbiltà biex l-Istati Membri jitħallew jadottaw id-disinn, il-kundizzjonijiet u r-regoli tal-kundizzjonalità li jkunu l-aktar adatti għaċ-ċirkostanzi fil-pajjiż u min-naħa tagħhom jipprovdu semplifikazzjoni reali u sostanzjali fil-livell tal-azjendi agrikoli, filwaqt li jinżammu kontrolli adatti.

5. Mudell ġdid tal-implimentazzjoni

5.1. Il-Komunikazzjoni dwar il-PAK tipproponi mudell ġdid tal-implimentazzjoni, li permezz tas-sussidjarjetà, jippermetti lill-Istati Membri joħolqu taħlita ta’ miżuri obbligatorji u volontarji fiż-żewġ pilastri biex jintlaħqu l-objettivi ambjentali u klimatiċi ddefiniti fil-livell tal-UE. Din tipproponi li l-Istati Membri jiddefinixxu miri kwantifikati fil-pjani strateġiċi sabiex tinkiseb l-implimentazzjoni. Barra minn hekk, tipproponi li l-pagamenti diretti kollha lill-bdiewa jkunu soġġetti għat-twettiq ta’ prattiki ambjentali u tat-tibdil fil-klima (jew it-tkomplija ta’ dawk diġà fis-seħħ). Tipproponi wkoll li l-bdiewa jiġu ppremjati għal prattiki volontarji aktar ambizzjużi, li se jkunu jirrikjedu pagamenti ta’ inċentiv qawwija.

5.2. Il-KESE m’għandux dubju li miri kwantifikati, riżultati u indikaturi tal-eżiti rigward l-ambjent u t-tibdil fil-klima għandhom japplikaw prinċipalment fil-livell tal-Istati Membri.

5.3. Fil-livell tal-azjendi agrikoli, il-mudell il-ġdid tal-implimentazzjoni jista’ jkun jinkludi pjan sempliċi li jinvolvi l-aspetti ewlenin tal-miżuri tal-ambjent u tat-tibdil fil-klima li jkopru l-protezzjoni tal-ħamrija, l-ilma, l-arja, il-bijodiversità u l-karatteristiċi tal-pajsaġġ kif ukoll il-ġestjoni tan-nutrijenti.

5.4. Pagamenti addizzjonali u fuq livell ogħla fit-tieni pilastru jsiru fejn ikunu japplikaw kundizzjonijiet ambjentali, soċjali, tax-xogħol u tat-tibdil fil-klima msaħħa u volontarji.

5.5. Il-KESE jikkunsidra li huwa importanti ħafna li l-mudell l-ġdid tal-implimentazzjoni jkun f’konformità mal-objettivi dwar is-semplifikazzjoni u jkun faċli biex jinftiehem u japplika fil-livell tal-azjendi agrikoli.

5.6. L-applikazzjoni tal-mudell il-ġdid ta’ implimentazzjoni ma għandha tkun tinvolvi l-ebda spiża addizzjonali fil-livell tal-azjendi agrikoli f’termini ta’ servizzi konsultattivi jew spejjeż ta’ konformità li jnaqqru mill-pagamenti diretti. Kwalunkwe spiża mġarrba fil-livell tal-azjendi agrikoli għal aktar implimentazzjoni tal-konformità mal-isfidi ambjentali u klimatiċi l-ġodda għandha tiġi riflessa f’pagamenti ogħla u allokazzjonijiet tal-baġit fil-livell tal-Istat Membri.

5.7. Il-KESE jilqa’ bi pjaċir il-proposti tal-Kummissjoni biex jitħaddan il-kunċett ta’ Biedja Intelliġenti, li jgħin biex jittejjeb id-dħul tal-bdiewa filwaqt li jinkisbu benefiċċji ambjentali. Dan ikun jinvolvi l-użu tat-taħriġ, tat-trasferiment tal-għarfien u t-teknoloġija bl-għan li jitnaqqsu l-inputs tal-ilma, l-enerġija, il-fertilizzanti u inputs oħrajn bħall-pestiċidi ( 6 ) kif ukoll il-promozzjoni ta’ metodi ekoloġiċi ta’ produzzjoni, bħall-ġestjoni tal-art b’mod ekoloġiku, il-biedja organika u l-agroekoloġija.

6. Is-semplifikazzjoni

6.1. Il-KESE jappoġġja ħafna s-semplifikazzjoni sostanzjali tal-PAK u t-twettiq tal-impenji politiċi li saru fir-rigward tas-semplifikazzjoni sabiex jinkisbu benefiċċji tanġibbli, inkluż tnaqqis fil-piż burokratiku fuq il-bdiewa. Is-semplifikazzjoni ġiet imwiegħda f’ħafna riformi tal-PAK preċedenti bi ftit li xejn implimentazzjoni.

6.2. Huwa ta’ importanza kritika li l-proposti leġislattivi jkunu jinvolvu semplifikazzjoni vera tal-aktar elementi burokratiċi tal-PAK, b’mod partikolari b’rabta mal-kontrolli fuq il-post fir-rigward tal-applikazzjonijiet għal skemi tal-għajnuna relatati maż-żona u mar-rekwiżiti tal-kundizzjonalità li huma estensivi u kkumplikati ħafna fil-qafas tar-Rekwiżiti Statutorji ta’ Ġestjoni (SMRs) u tal-Kundizzjonijiet Agrikoli u Ambjentali Tajba (KAAT), li l-bdiewa għandhom jikkonformaw magħhom. Fl-istess ħin, huwa importanti li tiġi introdotta sistema ta’ kontrolli ibbażata fuq ir-riskji li tkun effiċjenti u effettiva, u li xorta waħda tkun marbuta ma’ sistema ta’ konsulenza upstream u inċentivi għall-bdiewa.

6.3. Filwaqt li kien hemm livell baxx ta’ semplifikazzjoni mixtieqa fir-Regolament Omnibus, jeħtieġ li jsir aktar tibdil biex jintlaħaq l-objettiv ta’ semplifikazzjoni.

6.4. Il-KESE jipproponi l-introduzzjoni ta’ semplifikazzjoni, fl-oqsma kollha li ġejjin, permezz tal-mudell il-ġdid tal-implimentazzjoni, is-sussidjarjetà u l-użu aħjar tat-teknoloġija moderna, filwaqt li jiġu sfruttati r-riżorsi u l-għodod taċ-Ċentru Konġunt tar-Riċerka (JRC). — Huma meħtieġa rieżami u tfassil mill-ġdid tas-sistema ta’ kontroll fil-livell tal-azjendi agrikoli sabiex is-sistema ssir aktar effiċjenti u inqas burokratika: ibbażata fuq il-prinċipju tal-annwalità (mingħajr verifiki retroattivi), u b’enfasi fuq il-gwida u l-korrezzjoni minflok fuq penalitajiet u sanzjonijiet; — It-titjib fl-użu ta’ teknoloġiji ġodda, l-ispezzjoni bis-satellita u t-telerilevament jistgħu jissostitwixxu wħud mill-kontrolli ta’ fuq il-post marbutin mal-kundizzjonalità; — L-għadd attwali ta’ SMRs u KAAT għandu jiġi ottimizzat mingħajr ma jiġu pperikolati l-kontrolli jew l-istandards; — It-tolleranzi għandhom jiżdiedu biex jitqiesu l-ispeċifiċitajiet ta’ operazzjonijiet reali fl-azjendi agrikoli, fejn f’ħafna ċirkostanzi l-operazzjoni tista’ tkun tinvolvi persuna unika, u għandu jingħata perjodu ta’ żmien adatt għall-korrezzjoni jew ir-rettifika ta’ kwalunkwe nuqqas ta’ konformità; — L-ispezzjonijiet ma għandhomx jipposponu l-pagamenti u għandha tapplika politika ta’ applikazzjoni ta’ kwalunkwe penali fis-sena ta’ wara għall-eliġibbiltà u l-kundizzjonalità/SMRs kollha (7).

6.5. Is-sussidjarjetà tipprovdi lill-Istati Membri bl-opportunità li jadottaw livelli ogħla ta’ semplifikazzjoni fil-livell tal-azjendi agrikoli li jkunu adatti għal ċirkostanzi partikolari, filwaqt li fl-istess ħin tinżamm il-provvista tal-beni pubbliċi.

7. Pagamenti diretti, l-iżvilupp rurali u l-OKS (organizzazzjoni komuni tas-swieq)

7.1. Rapport reċenti tal-Qorti tal-Awdituri enfasizza li l-iskema ta’ pagament bażiku għall-bdiewa tinsab fit-triq it-tajba mil-lat operattiv, iżda l-impatt tagħha fuq is-semplifikazzjoni, l-immirar u l-konverġenza tal-livelli ta’ għajnuna huwa limitat. Barra minn hekk, il-Qorti tal-Awdituri tgħid li l-iskema ta’ pagament bażiku hija sors sinifikanti ta’ dħul għal ħafna bdiewa imma għandha limitazzjonijiet inerenti. Din ma tiħux inkunsiderazzjoni l-kundizzjonijiet tas-suq, l-użu ta’ art agrikola jew iċ-ċirkustanzi individwali tal-azjenda u mhijiex ibbażata fuq analiżi ġenerali tas-sitwazzjoni tad-dħul tal-bdiewa.

7.2. Il-pagamenti diretti, għal-ħafna bdiewa, saru l-iżjed strument importanti tal-PAK ( 8 ) u huma ta’ importanza kritika għall-agrikoltura Ewropea, filwaqt li jservu ta’ appoġġ għad-dħul tal-bdiewa, jikkontribwixxu għall-protezzjoni tal-mudell tal-agrikoltura tal-UE, u jappoġġjaw l-ogħla livelli ta’ standards alimentari u ambjentali, u dan preċiżament minħabba l-fatt li l-bdiewa ħafna drabi ma jkunux jistgħu jiksbu dħul suffiċjenti mill-produzzjoni u l-bejgħ tal-prodotti tagħhom fis-suq. Bħala medja, il-pagamenti diretti jammontaw għal 46 % tad-dħul tal-azjendi agrikoli għal madwar 7 miljun bidwi, li jkopru 90 % tal-art agrikola fl-UE kollha ( 9 ) . F’xi setturi u reġjuni, il-pagamenti diretti huma saħansitra aktar importanti u assolutament essenzjali għas-sopravivenza tal-biedja.

7.3. Il-KESE jinnota b’dispjaċir dan l-iżvilupp, li qiegħed ipoġġi l-agrikoltura f’dipendenza dejjem akbar fuq id-diskussjonijiet baġitarji. Fil-fehma tal-KESE, il-PAK qabel xejn għandha tiżgura li s-swieq stabbli (u ftehimiet kummerċjali ġusti) jkunu jwasslu għal dħul ġust mill-bejgħ ta’ prodotti mkabbra b’mod sostenibbli. Fl-istess ħin, il-KESE jilqa’ bi pjaċir il-fatt li dawk li jfasslu l-politika beħsiebhom jiżviluppaw suq ta’ “beni pubbliċi” b’effett pożittiv fuq id-dħul.

7.4. Dan ser jeħtieġ tibdil fl-orjentazzjoni tal-pagamenti diretti, li jirriżulta wkoll b’mod ċar mill-Komunikazzjoni tal-Kummissjoni. Il-KESE jilqa’ bi pjaċir il-fatt li l-Kummissjoni qed tikkunsidra jekk l-allokazzjoni attwali ta’ fondi tistax tinżamm kif inhi bħalissa. Madankollu, kwalunkwe bidla jkun jeħtieġ li tippreserva l-assi ewlenin tal-politika: il-protezzjoni ta’ suq intern li jiffunzjona tajjeb li l-PAK żviluppat mas-snin.

7.5. Il-KESE huwa mħasseb dwar in-nuqqas ta’ appoġġ għal bdiewa li jirċievu ftit jew ebda pagament dirett bħal dawk li jkabbru l-frott u l-ħaxix fuq superfiċji żgħar, jew pereżempju rgħajja fi Stati Membri li ma jagħtuhom ebda primjums akkoppjati għas-servizzi tagħhom.

7.6. Il-KESE jappoġġja ż-żamma tal-mudell tal-PAK b’żewġ pilastri, b’pagamenti diretti u miżuri tas-suq li jappoġġjaw id-dħul tal-azjendi agrikoli fl-ewwel pilastru, u interventi li jindirizzaw l-aspetti ekonomiċi, ambjentali, tax-xogħol u soċjali fl-agrikoltura u ż-żoni rurali, f’konformità mad-Dikjarazzjoni ta’ Cork 2.0, fit-tieni pilastru ( 10 )

7.7. Il-KESE jappoġġja l-proposti għal livell ogħla ta’ ambizzjoni u enfasi fuq il-kura ambjentali u l-azzjoni klimatika fiż-żewġ pilastri favur aktar ekoloġizzazzjoni tal-PAK, fil-każi fejn intwera li l-politiki attwali huma burokratiċi wisq u li jeħtieġ isiru aktar effiċjenti.

7.8. Il-pagamenti diretti għandhom imorru biss għal bdiewa attivi, abbażi ta’ kriterji oġġettivi u prattiki reġjonali ċari, iċċentrati fuq l-attivitajiet agrikoli u l-provvista tal-beni pubbliċi. Il-pagamenti diretti ma għandhomx ikunu disponibbli għal dawk li sempliċement huma sidien tal-art u mhumiex involuti b’mod attiv fil-produzzjoni agrikola u lanqas mhuma involuti fil-provvista tal-beni pubbliċi.

7.9. Fejn meħtieġ, l-Istati Membri għandhom jitħallew iżidu l-livell ta’ pagamenti akkoppjati biex jappoġġjaw b’mod qawwi s-setturi u r-reġjuni vulnerabbli, mingħajr kwalunkwe distorsjoni tas-suq. Dan jgħin biex jiġu protetti l-bijodiversità, il-biedja bbażata fuq il-bwar u setturi oħra li qed ininu u jimpedixxi l-abbandun tal-art, b’mod speċjali f’żoni rurali remoti, fejn mhuwiex possibbli li jsir adattament jew bidla għal intrapriżi differenti tal-biedja. Barra minn hekk, l-Istati Membri għandu jkollhom aktar flessibbiltà biex jimmiraw il-pagamenti tat-tieni pilastru biex itejbu s-sitwazzjoni ta’ setturi u żoni vulnerabbli li qed jiddeterjoraw, fejn il-pagamenti akkoppjati jistgħu ma jkunux adattati.

7.10. Il-KESE jemmen li l-irziezet tal-familja għandhom jingħataw appoġġ aktar immirat. Sabiex tittejjeb il-vijabbiltà ekonomika ta’ azjendi agrikoli żgħar, għandhom jitħaddmu dawk il-miżuri volontarji l-aktar adatti tal-ewwel u t-tieni pilastru tal-PAK. Il-possibbiltà ta’ ridistribuzzjoni tal-pagamenti fost l-applikanti m’għandhiex twassal għal żieda fil-prezzijiet tal-art u tal-kiri tal-art jew għal tnaqqis fid-dħul jew il-qligħ tal-bdiewa attivi.

7.11. Kull Stat Membru ser ikollu pjan strateġiku adottat u ser jieħu miżuri biex jipprovdi l-pagamenti għall-biedja bbażati fuq dan. Il-pagamenti diretti tal-Pilastru 1 għandu jkollhom livell limitu massimu ġust u raġonevoli għal bdiewa individwali. Għandhom ikunu possibbli aġġustamenti u għandhom jiġu kkunsidrati s-sħubijiet, il-kooperattivi, il-kumpaniji u l-għadd ta’ impjegati li jkollhom bżonn assigurazzjoni. Il-livell limitu massimu (capping) m’għandux japplika għal miżuri ambjentali volontarji u għal dawk li jipprovdu beni pubbliċi. Il-fondi rkuprati mill-applikazzjoni tal-limiti massimi jistgħu jintużaw biex isiru l-pagamenti ridistributtivi. L-Istati Membri jistgħu iqisu l-impjiegi, il-produzzjoni tal-annimali u s-setturi sensittivi.

7.12. Fir-rigward tal-mudell tal-pagament bażiku, huwa propost li l-pajjiżi li jkunu adottaw mudell għajr is-sistema ta’ pagament bażiku fiss (flat basic payment system), pereżempju l-mudell ibridu jew il-mudell ta’ approssimazzjoni għandhom jitħallew iżommu dan il-mudell wara l-2020 f’każ li jkun adattat aħjar għaċ-ċirkostanzi f’dawn il-pajjiżi ( 11 ) . L-Istati Membri bi skema ta’ pagament uniku skont l-erja għandu jkollhom il-possibbiltà li jabolixxu s-sistema ta’ intitolament għal pagament. Il-pagamenti b’rata fissa għal kull ettaru jistgħu f’xi każijiet jibbenefikaw aktar lill-produtturi ta’ prodotti minn raba’ li jinħadem milli setturi li jirrikjedu ħafna ħaddiema, bħalma huma dawk tal-bhejjem u tal-bdiewa tal-frott u l-ħxejjex.

7.13. Il-KESE jemmen bis-sħiħ li, sabiex il-PAK tinżamm bħala politika komuni tal-UE b’saħħitha, ma għandu jkun hemm l-ebda kofinanzjament fl-ewwel pilastru. Il-KESE ma jaqbilx li l-Istati Membri jitħallew jittrasferixxu fondi mill-Pilastru II għall-Pilastru I. Jappella favur livell raġonevoli ta’ kofinanzjament tat-tieni pilastru għall-Istati Membri kollha.

7.14. Jeħtieġ li jiġi armonizzat aktar il-livell ta’ għajnuna diretta mħallsa lill-bdiewa fl-Istati Membri individwali tal-UE, sabiex jitqiesu d-differenzi fil-kundizzjonijiet u b’hekk jinħolqu kundizzjonijiet ekwivalenti ta’ kompetizzjoni għall-bdiewa fl-Istati Membri kollha, u biex jiġi żgurat żvilupp bilanċjat taż-żoni rurali madwar l-UE ( 12 )

7.15. Politika ta’ Żvilupp Rurali b’saħħitha u b’aktar flessibbiltà taħt il-Pilastru II tal-PAK hija essenzjali biex jiġu appoġġjati r-rekwiżiti agrikoli, ekonomiċi, ambjentali u soċjali fiż-żoni rurali, inklużi reġjuni aktar vulnerabbli, f’konformità mad-Dikjarazzjoni ta’ Cork 2.0. Il-miżuri għandhom jiffokaw fuq il-ġlieda kontra d-depopolazzjoni, f’sinerġija ma’ politiki strutturali oħrajn. Il-KESE jenfasizza wkoll ir-rabta mill-qrib bejn l-agrikoltura u l-forestrija u r-rwol tal-foresta fl-ekonomiji rurali.

7.16. Il-pagamenti għall-ANCs (żoni b’restrizzjonijiet naturali jew speċifiċi oħrajn) huma waħda mill-miżuri ta’ rilevanza partikolari għall-irkupru, il-preservazzjoni u t-tisħiħ tal-ekosistemi dipendenti mill-agrikoltura u l-forestrija ( 13 ) . L-appoġġ għall-bdiewa li joperaw fl-ANCs huwa element ewlieni għaż-żamma tal-biedja f’dawn iż-żoni, il-prevenzjoni tal-abbandun tal-art u fl-aħħar mill-aħħar id-depopolazzjoni rurali. L-Istati Membri għandu jkollhom biżżejjed allokazzjonijiet finanzjarji mill-Fond Agrikolu Ewropew għall-Iżvilupp Rurali (FAEŻR) sabiex jappoġġjaw l-ANCs.

7.17. Il-KESE jkompli jappoġġja t-tisħiħ tal-għajnuna fl-ANCs. Din l-għajnuna għandha tvarja skont il-grad ta’ żvantaġġ, li għandu jkun ibbażat fuq il-kriterji bijofiżiċi eżistenti li jintużaw għall-identifikazzjoni taż-żoni b’restrizzjonijiet naturali.

7.18. Il-KESE jipproponi li l-OKS attwali tittejjeb u tissaħħaħ sabiex tipprovdi xibka ta’ sikurezza effettiva u appoġġ tas-suq, b’mod partikolari fi żminijiet ta’ kriżi jew ta’ sfidi bħall-projbizzjoni Russa jew il-Brexit, u b’hekk jiġu protetti l-produtturi primarji, il-proċessuri, il-konsumaturi, is-swieq u l-impjiegi. Il-KESE jemmen li l-proposti leġislattivi tal-Kummissjoni għandhom ikunu aktar b’saħħithom dwar “is-swieq” u “l-kummerċ” u għandu jkun fihom miżuri siewja u tanġibbli.

7.19. Il-PAK għandha ssaħħaħ il-pożizzjoni tal-bdiewa sabiex ma jkunux l-aktar ħolqa dgħajfa fil-katina tal-provvista ( 14 ) . Il-KESE jilqa’ l-inizjattiva tal-Kummissjoni biex jiġu abbozzati miżuri leġislattivi li jindirizzaw prattiki kummerċjali żleali. Dawn għandhom jiddaħħlu kemm jista’ jkun malajr sabiex l-appoġġ ipprovdut mill-baġit tal-UE ma jkunx mitluf għall-agrikoltura iżda minflok joħloq valur u jgħin lill-bdiewa jqiegħdu l-prodotti tagħhom fis-suq bi prezzijiet ġusti. Barra minn hekk, il-KESE jirrakkomanda li jiġu implimentati l-proposti tal-Agri-Market-Task-Force.

7.20. Suq uniku li jiffunzjona tajjeb għandu jkun il-qofol tal-PAK. Ix-xejriet reċenti ta’ rinazzjonalizzazzjoni mifruxin fis-suq uniku huma ta’ tħassib kbir, u jirriżultaw f’diverġenza akbar tal-prezzijiet u s-swieq. Huwa essenzjali wkoll li jiġu introdotti regoli, fejn dawn ma jeżistux, rigward it-tikkettar obbligatorju dwar l-oriġini ta’ prodotti agrikoli u prodotti alimentari, ħaġa li hija neċessarja sabiex jiġu evitati l-frodi u biex il-konsumaturi jkunu jistgħu jagħmlu għażliet infurmati, u b’hekk dawn ir-regoli ma jipperikolawx jew ifixklu l-moviment liberu tal-beni fis-suq uniku tal-UE ( 15 ) . Kompetizzjoni inġusta minħabba nuqqas ta’ rispett tal-istandards tax-xogħol (kuntratti, sigurtà soċjali, saħħa u s-sigurtà fuq il-post tax-xogħol) tkun ta’ periklu serju għas-suq uniku.

7.21. Inċertezza politika, tibdil fil-klima u fatturi oħra jfissru li l-bdiewa jridu jiffaċċjaw ħafna aktar ta’ spiss diżastri naturali minħabba t-temp u flutwazzjonijiet għoljin tal-prezzijiet fis-swieq. Id-dħul tal-azjendi agrikoli jista’ jiġi affettwat b’mod qawwi minn prezzijiet volatili tal-prodotti bażiċi. Il-KESE jistieden lill-Kummissjoni u lill-Istati Membri jipprovdu strumenti li jgħinu lill-bdiewa jegħlbu b’mod effettiv ir-riskji u jiżguraw dħul stabbli għalihom innifishom. Jeħtieġ isir rieżami tal-mekkaniżmu attwali ta’ riżerva għall-kriżijiet sabiex jiġu akkumulati riżorsi finanzjarji li jippermettu rispons effettiv għal sitwazzjonijiet ta’ kriżi. Il-KESE m’għandux dubju li pagamenti diretti b’saħħithom huma l-aqwa forma ta’ garanzija tad-dħul għall-bdiewa.

8. Bdiewa żgħażagħ, tiġdid ġenerazzjonali, bdiewa ġodda u nisa fl-agrikoltura

8.2. Il-KESE jipproponi li jittejjeb l-appoġġ tal-PAK għall-bdiewa żgħażagħ u t-tiġdid ġenerazzjonali. Barra minn hekk, l-Istati Membri għandhom jingħataw il-flessibbiltà biex jipprovdu lill-bdiewa żgħażagħ u l-ħaddiema żgħażagħ tal-azjendi agrikoli b’miżuri għal dħul stabbli, benefiċċji tat-taxxa jew skemi ta’ inċentivi oħrajn. Dawn għandhom ukoll jadottaw miżuri biex ikopru bdiewa ġodda (ta’ età akbar minn 40 sena) biex titqies iż-żieda fil-mobilità professjonali fiż-żoni rurali l-istess kif qed tiżdied fil-bliet.

8.3. Il-KESE jipproponi li d-definizzjoni ta’ bidwi żagħżugħ tiġi ċċarata bħala persuna taħt l-40 sena li għandha l-kwalifiki neċessarji u tissodisfa r-rekwiżiti kif stabbiliti għal bidwi attiv.

8.4. Il-bdiewa żgħażagħ jiffaċċjaw riskju kbir, spejjeż għoljin u dħul inċert minħabba n-negozji tagħhom. Il-KESE jagħmel il-proposti speċifiċi li ġejjin biex jappoġġjaw u jgħinu lill-bdiewa żgħażagħ u t-tiġdid ġenerazzjonali: — It-titjib tad-dħul u tal-għajnuna għall-investiment permezz ta’ żieda fil-pagamenti tal-Pilastru I u l-Pilastru II għal bdiewa żgħażagħ kwalifikati; — Iż-żieda fil-pagament supplementari ta’ 25 % għall-bdiewa żgħażagħ fil-Pilastru I; — L-introduzzjoni ta’ skema tal-irtirar għal bdiewa li jixtiequ jitilqu l-azjendi agrikoli tagħhom u jgħadduhom lil bdiewa żgħażagħ kwalifikati fil-Pilastru II, inkluża dispożizzjoni għal skema ta’ mobilità tal-art; — L-introduzzjoni ta’ skema ta’ “installazzjoni” għaż-żgħażagħ bdiewa biex dawn jiġu megħjuna jiġu stabbiliti fil-Pilastru II; — Il-provvediment ta’ dħul addizzjonali f’forma ta’ pagament għal ħames snin, għaż-żgħażagħ li jistabbilixxu azjendi agrikoli żgħar li jipproduċu għas-swieq lokali, sabiex ikunu jistgħu jarmaw b’mod gradwali fis-settur. — L-iżvilupp ta’ strumenti finanzjarji sabiex jgħinu fl-ogħti ta’ kapital jew self għan-negozji ġodda bi spiża baxxa; — L-innovazzjoni u t-trasferiment tal-għarfien imfassla apposta għall-bdiewa żgħażagħ.

8.5. B’perċentwal ta’ 35,1 %, il-proporzjon tan-nisa li jaħdmu fl-agrikoltura fl-UE huwa aktar baxx minn dak tan-nisa fl-impjieg li huwa ġeneralment ta’ 45,9 % u jvarja b’mod sinifikanti fost l-Istati Membri. Madankollu, tar-rwol tan-nisa fil-forza tax-xogħol huwa sinifikanti ħafna. Huwa għalhekk importanti li jiġu inklużi miżuri fil-PAK biex aktar nisa jidħlu fis-settur tal-agrikoltura u jingħataw aktar motivazzjoni.

9. Elementi ta’ valur miżjud ambjentali għoli

9.1. Il-KESE jilqa’ l-fokus qawwi fuq l-ambjent u t-tibdil fil-klima fil-Komunikazzjoni dwar il-PAK u b’mod partikolari fuq il-protezzjoni u s-sostenibbiltà tal-ħamrija, l-ilma, l-arja u l-bijodiversità fil-livell tal-azjendi agrikoli.

9.2. Minbarra l-funzjonijiet produttivi tagħhom, il-bwar permanenti, li jammontaw għal aktar minn 20 % taż-żona tal-UE, għandhom firxa wiesgħa ta’ funzjonijiet oħra. Dawn għandhom benefiċċji ambjentali ċari, partikolarment mil-lat tas-sekwestru tal-karbonju u tal-istabbilità ekoloġika bħala sors ewlieni ta’ bijodiversità fiż-żoni agrikoli.

9.3. Għal din ir-raġuni u sabiex tiżdied is-superfiċje tal-bwar fl-UE, il-KESE jirrakkomanda li l-PAK tippermetti li l-Istati Membri jipprovdu a) appoġġ dirett aktar b’saħħtu lill-bdiewa attivi għal bwar permanenti, b’livell ġdid ogħla ta’ pagamenti għall-bwar u b) appoġġ għal inizjattivi ta’ kummerċjalizzazzjoni ta’ prodotti mir-ragħa. Bħala prerekwiżit biex jirċievi ammonti ogħla ta’ għajnuna, l-applikant għandu jikkonforma mar-rekwiżiti tar-rata tal-irjus minima u l-perjodu tar-ragħa. Madankollu, jinnota wkoll numru ta’ problemi fl-eliġibbiltà tal-bwar permanenti fis-Sistema ta’ Identifikazzjoni tal-Irqajja’ tal-Art (LPIS) ( 20 ) minħabba n-nuqqasijiet fil-monitoraġġ jew data tas-sors mhux kompleta, li jwasslu għal pagamenti ta’ għajnuna għal żoni ineliġibbli.

9.4. Il-KESE jinnota wkoll nuqqasijiet teknoloġiċi li ilhom hemm għal żmien twil fid-deskrizzjoni tal-bwar. Nipproponu l-użu tal-kunċett unifikanti ta’ “bwar permanenti”, li jelimina d-diverġenza terminoloġika li ntirtet minn perjodi tal-passat ( 21 ) . Ir-Regolament għandu wkoll jiddefinixxi aħjar u jqis ir-ragħa ta’ pjanti mhux erbaċej permezz tal-produzzjoni tal-annimali, peress li dan huwa prominenti f’ħafna partijiet tal-UE, u jaqdi rwol essenzjali fil-protezzjoni tal-ambjent.

9.5. L-art hija fattur ta’ limitazzjoni l-ewwel nett għall-biedja u mbagħad għal setturi oħra. Diversi miżuri, leġislattivi kif ukoll mhux leġislattivi, huma stabbiliti fl-UE kollha biex jipproteġu l-art. Madankollu, qafas Ewropew komuni jkun jiżgura l-użu sostenibbli u l-protezzjoni tal-art u l-ħamrija agrikoli ( 22 ) . Il-protezzjoni tas-saħħa u l-fertilità tal-ħamrija għandha tkun wieħed mill-objettivi stabbiliti fil-livell tal-UE bħala parti mill-mudell għall-implimentazzjoni tal-PAK il-ġdida. Il-KESE huwa favur it-tħejjija u l-implimentazzjoni ta’ strateġija Ewropea dwar il-proteini biex tiżdied l-awtosuffiċjenza fl-għalf proteiku.

10. Il-kummerċ u kwistjonijiet internazzjonali

10.1. Bħala l-akbar esportatur nett ta’ prodotti agrikoli fid-dinja, is-suċċess tas-settur agrikolu Ewropew huwa sa ċertu punt sinifikanti bbażat fuq il-kummerċ ma’ pajjiżi terzi. Il-potenzjal fi ftehimiet ta’ kummerċ ħieles ġusti u ta’ benefiċċju b’mod reċiproku għandu jintuża sabiex jiġi ggarantit il-kontribut kontinwu għall-impjiegi u d-dħul finanzjarju tal-bdiewa.

10.2. Il-KESE huwa tal-fehma li għandu jkun hemm strateġija aktar koerenti bejn il-PAK u l-politika tal-kummerċ li qed tiġi segwita mill-UE. Il-PAK qiegħda b’mod pożittiv tmexxi politika li tipproteġi l-azjendi agrikoli tal-familja u strutturi agrikoli oħrajn tal-UE, kif ukoll standards ogħla fil-firxa tal-oqsma ewlenin tas-sikurezza tal-ikel, l-ambjent u x-xogħol. Madankollu, fin-negozjati kummerċjali bħalma huma l-Mercosur, l-UE qed taċċetta importazzjonijiet ta’ ikel li ma jissodisfawx l-istandards tas-sikurezza tal-ikel tal-UE, jiġu prodotti bi standards ambjentali inferjuri u bi standards tax-xogħol inaċċettabbli għalkollox.

10.3. Kwalunkwe ftehim kummerċjali tal-UE għandu jirrispetta l-prinċipju tas-sovranità tal-ikel u l-preferenza komunitarja, li jinkludi l-ikel tal-UE għaċ-ċittadini tal-UE u tariffa esterna komuni. Iż-żamma u l-protezzjoni tal-ogħla livell ta’ standards fuq il-kundizzjonijiet sanitarji, fitosanitarji, ambjentali u tax-xogħol huma meħtieġa biex ma jitħallewx ir-rilokazzjoni tal-emissjonijiet tal-karbonju u t-telf tal-impjiegi.

10.4. Eżempji reċenti dwar il-kummerċ pożittiv jinkludu l-ftehim bejn l-UE u l-Ġappun, fejn inżammu standards ekwivalenti u ma kienu involuti l-ebda rilokazzjoni tal-emissjonijiet tal-karbonju jew telf tal-impjiegi. Għall-kuntrarju, il-ftehim bejn l-UE u l-Mercosur jinvolvi rilokazzjoni kbira tal-emissjonijiet tal-karbonju minħabba l-qerda kontinwa tal-foresti pluvjali tal-Amażonja, l-emissjonijiet addizzjonali ta’ gass b’effett ta’ serra u t-telf tal-impjiegi. L-emissjonijiet ta’ gassijiet serra miċ-ċanga Brażiljana huma stmati għal 80 kg CO 2 -eq/kg meta mqabbla mal-produzzjoni tal-UE b’19 kg CO 2 -eq/kg. Il-Ftehimiet ta’ Sħubija Ekonomika ma’ pajjiżi fil-fażi ta’ żvilupp għandhom iqisu l-effetti fuq l-impjieg u l-istandards soċjali fil-pajjiżi destinatarji tagħhom.

11. L-ikel u s-saħħa

11.1. Il-bdiewa tal-UE u l-PAK jiżguraw li ċ-ċittadini tal-Unjoni Ewropea huma ggarantiti kwantitajiet suffiċjenti ( 23 ) ta’ ikel ta’ kwalità għolja li huwa affordabbli, sikur u prodott b’mod konformi mal-istandards ambjentali. Il-PAK hija l-mekkaniżmu abilitanti għall-agrikoltura, li hija l-bażi tal-industrija tal-ikel tal-UE ( 24 )

11.2. Il-KESE jenfasizza li l-għodod ta’ politika eżistenti tal-UE jridu jiġu allinjati mill-ġdid u armonizzati sabiex iwasslu sistemi ambjentalment, ekonomikament u soċjokulturalment sostenibbli tal-ikel. Barra minn hekk, il-KESE jtenni li politika komprensiva tal-ikel għandha tkun komplementari għal PAK riformata u mhux tissostitwixxiha ( 25 )

11.3. Il-KESE jistieden lill-KE biex – bl-għan li tipproteġi lill-konsumaturi – tiżgura li r-rekwiżiti tal-produzzjoni applikabbli fis-suq intern, għall-benefiċċju tal-ambjent u l-annimali tar-razzett u l-iskema ta’ pagament uniku, kif ukoll l-istandards soċjali, ikunu applikabbli wkoll għal importazzjonijiet minn pajjiżi terzi.

Brussell, l-24 ta’ Mejju 2018. Il-President tal-Kumitat Ekonomiku u Soċjali Ewropew Luca JAHIER

(1) Opinjoni tal-KESE dwar “Il-fatturi bażiċi ewlenin li jinfluwenzaw il-Politika Agrikola Komuni wara l-2020” (ĠU C 75, 10.3.2017, p. 21).

(2) Opinjoni tal-KESE dwar Il-kontribut tas-soċjetà ċivili għall-iżvilupp ta’ politika komprensiva dwar l-ikel fl-UE (ĠU C 129, 11.4.2018, p. 18).

(3) Opinjoni tal-KESE dwar “Il-ġustizzja klimatika” (ĠU C 81, 2.3.2018, p. 22).

(4) Opinjoni tal-KESE dwar L-użu tal-art għall-produzzjoni tal-ikel sostenibbli u s-servizzi tal-ekosistema (ĠU C 81, 2.3.2018, p. 72).

(5) Fl-Opinjoni tiegħu ĠU C 354, 28.12.2010, p. 35, il-KESE diġà kien innota li l-mudell agrikolu Ewropew ma jistax jinkiseb bil-prezzijiet tas-suq dinji.

(6) Opinjoni tal-KESE dwar “Tfassil mill-ġdid possibbli tal-Politika Agrikola Komuni” (ĠU C 288, 31.8.2017, p. 10).

(7) Opinjoni tal-KESE dwar “Tfassil mill-ġdid possibbli tal-Politika Agrikola Komuni” (ĠU C 288, 31.8.2017, p. 10, punt 4.24).

(8) “Farmers need direct support”. Summary of the results of the Public Consultation on modernising and simplifying the CAP (Il-bdiewa jeħtieġu appoġġ dirett – Sommarju tar-riżultati tal-Konsultazzjoni Pubblika dwar l-immodernizzar u s-semplifikazzoni tal-PAK (ECORYS) – tabella 6.1, p. 95

(9) Il-Ġejjieni tal-Ikel u tal-Biedja COM(2017) 713 final.

(10) Opinjoni tal-KESE dwar Mid-Dikjarazzjoni ta’ Cork 2.0 għal azzjonijiet konkreti (ĠU C 345, 13.10.2017, p. 37).

(11) Opinjoni tal-KESE dwar “Tfassil mill-ġdid possibbli tal-Politika Agrikola Komuni” (ĠU C 288, 31.8.2017, p. 10).

(12) Opinjoni tal-KESEdwar “Tfassil mill-ġdid possibbli tal-Politika Agrikola Komuni” (ĠU C 288, 31.8.2017, p. 10, punt 1.12).

(13) L-Anness VI, ir-Regolament (UE) Nru 1305/2013.

(14) Opinjoni tal-KESE dwar “Il-fatturi bażiċi ewlenin li jinfluwenzaw il-Politika Agrikola Komuni wara l-2020” (ĠU C 75, 10.3.2017, p. 21).

(15) Opinjoni tal-KESE dwar “Tfassil mill-ġdid possibbli tal-Politika Agrikola Komuni” (ĠU C 288, 31.8.2017, p. 10).

(16) Għaxar miljuni fl-UE-28 fl-2015 (Eurostat 2017).

(17) In-numru ta’ bdiewa fl-UE-27: 14,5 miljun (2005), 10,7 miljuni (2013).

(18) L-akbar tnaqqis matul l-2007-2013 fil-Polonja, il-Ġermanja u l-Italja, filwaqt li n-numri żdiedu fir-Rumanija u s-Slovenja (Eurostat).

(19) Stħarriġ dwar il-Forza tax-Xogħol (LFS) 2016

(20) Qorti Ewropea tal-Awdituri, Rapport Speċjali Nru 25/2016.

(21) http://www.consilium.europa.eu/media/32072/pe00056en17.pdf;

http://ec.europa.eu/eurostat/statistics-explained/index.php/Glossary:Permanent_grassland.

(22) Opinjoni tal-KESE dwar L-użu tal-art għall-produzzjoni tal-ikel sostenibbli u s-servizzi tal-ekosistema (ĠU C 81, 2.3.2018, p. 72).

(23) L-Artikolu 39(1)(e) tat-Trattat ta’ Lisbona (TFUE).

(24) Evalwazzjoni tal-JRC tal-kontribut tas-settur tal-bhejjem tal-UE għall-emissjonijiet tal-gass b’effett ta’ serra tal-UE fl-2010.

(25) Opinjoni tal-KESE dwar “Tfassil mill-ġdid possibbli tal-Politika Agrikola Komuni” (ĠU C 288, 31.8.2017, p. 10).